钦定古今图书集成/历象汇编/岁功典/第103卷 > 稗编 > 十二辰所肖
## 钦定古今图书集成/历象汇编/岁功典/第103卷 > 稗编 > 十二辰所肖

王鏊云：“或问十二辰所肖，何谓也？”曰：“非是吾儒之所
讲也。虽然，尝闻之于人，二十八宿分布周天，以直十
二辰，每辰二宿，子午卯酉则三，而各有所象。女土蝠，
虚日鼠，危月燕，子也；室火猪，壁水㺄，亥也；奎木狼，娄
金狗，戌也；胃土雉，昴日鸡，毕月乌，酉也；觜火猴，参水
猿，申也；井水犴，鬼金羊，未也；柳土獐，星日马，张月鹿”，
午也；翼火蛇轸水蚓，巳也；角木蛟亢金龙，辰也；氐土
貉房日兔心月狐，卯也；尾火虎箕水豹，寅也；斗木獬
牛金牛，丑也；“天禽地曜，分直于天，以纪十二辰，而以
七曜”统之，此十二肖之所始也。

王应麟云：“朱文公尝问蔡季通，《十二相属》，起于何时，
首见何书？”又谓：“以二十八宿之象言之，唯龙与牛为
合，而他皆不类。至于虎当在西，而反居寅；鸡为鸟属，
而反居西。又舛之甚者。”《韩文考异》：“《毛颖传》‘封卯地，谓
十二物，未见所从来’。”愚按：“吉日庚午，既差我马”，午为
马之证也。“季冬出土牛”，丑为牛之证也。蔡邕《月令论》
云：“十二辰之会，四时所食者，必家人所畜，丑牛、未羊、
戌犬、酉鸡、亥猪而已，其馀虎以下，非食也。”《月令正义》
云：“鸡为木，羊为火，牛为土，犬为金，豕为水。但阴阳取
象多涂，故午为马，酉为鸡，不可一定也。”十二物，见《论
衡·物势》篇。《说文》亦谓巳为蛇，象形。